**Ministru kabineta noteikumu projekta "Grozījumi Ministru kabineta 2007. gada 2. maija noteikumos Nr. 296 "Noteikumi par rūpniecisko zveju teritoriālajos ūdeņos un ekonomiskās zonas ūdeņos""**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts "Grozījumi Ministru kabineta 2007. gada 2. maija noteikumos Nr. 296 "Noteikumi par rūpniecisko zveju teritoriālajos ūdeņos un ekonomiskās zonas ūdeņos"" (turpmāk – noteikumu projekts) ir sagatavots, pamatojoties uz [Zvejniecības likuma](http://likumi.lv/ta/id/34871-zvejniecibas-likums) [13.panta](http://likumi.lv/ta/id/34871-zvejniecibas-likums#p13) pirmās daļas 1.punktu. Ministru kabineta 2007. gada 2. maija noteikumi Nr.296 „Noteikumi par rūpniecisko zveju teritoriālajos ūdeņos un ekonomiskās zonas ūdeņos” (turpmāk – zvejas noteikumi) ir precizēti atbilstoši:1) Eiropas Parlamenta un Padomes Regulai (ES) Nr. 2016/1139 (2016. gada 6. jūlijs), ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007 (turpmāk – Regula Nr. 2016/1139);**2) Eiropas Parlamenta un Padomes Regulai (ES) 2016/2336 (2016. gada 14. decembris), ar ko paredz īpašus nosacījumus zvejai dziļūdens krājumos Ziemeļaustrumu Atlantijā un noteikumus zvejai starptautiskajos ūdeņos Ziemeļaustrumu Atlantijā un atceļ Padomes Regulu (EK) Nr. 2347/2002 (turpmāk – Regula Nr. 2016/2336)**;3) Padomes Regulai (EK) Nr. 2187/2005 (2005. gada 21. decembris), [ar ko nosaka tehniskus pasākumus zvejas resursu saglabāšanai Baltijas jūrā, Beltos un Zunda šaurumā un ar ko groza Regulu (EK) Nr. 1434/98, un ar ko atceļ Regulu (EK) Nr. 88/98](http://eur-lex.europa.eu/legal-content/LV/AUTO/?uri=celex:32005R2187)(turpmāk – Regula Nr. 2187/2005);4) Padomes Regulai (2009. gada 20. novembris) (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr.  2847/93, (EK) Nr. 1627/94 un (EK) Nr. 1966/2006 (turpmāk – Regula Nr. 1224/2009);5) Padomes Regulai (2008. gada 29. septembris) (EK) Nr. 1005/2008, [ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999](http://eur-lex.europa.eu/legal-content/LV/AUTO/?uri=celex:32008R1005) (turpmāk – Regula Nr. 1005/2008). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Noteikumu projekta 1. punkts paredz precizēt zvejas noteikumu 6.2.4. apakšpunktu, nosakot 24 mēnešu termiņu, pēc kura no saraksta izslēgtie zvejas kuģi no jauna var tikt atkārtoti iekļauti sarakstā. Spēkā esošajos noteikumos termiņš nav noteikts, tāpēc, lai ievērotu tiesiskās paļāvības principu, noteikumos paredzēta iespēja attiecīgā termiņā atjaunot sarakstā no tā izslēgto zvejas kuģi. Eiropas Parlamenta un Padomes Regulā (ES) Nr. 1380/2013 (2013. gada 11. decembris) par kopējo zivsaimniecības politiku [un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK](http://eur-lex.europa.eu/legal-content/LV/AUTO/?uri=celex:32013R1380), noteikts, ka dalībvalsts nodrošina, lai to flotu zvejas kapacitāte nevienā brīdī nebūtu lielāka par maksimāli pieļaujamo zvejas kapacitāti. Tas nozīmē, ka jaunu zvejas kuģi sarakstā iespējams iekļaut vai esošo kuģu kapacitāti palielināt tikai tad, ja netiek pārsniegta pieļaujamā zvejas flotes kapacitāte (kuģa tilpība un tā dzinēja jauda). Tādējādi minētā termiņa noteikšana nodrošinātu arī līdzsvara uzturēšanu starp flotes zvejas kapacitāti un zvejas iespējām. Noteikumu projektā paredzētais termiņš ir objektīvs un samērīgs ar personai piešķirto tiesību īstenošanas iespējām. 2. Spēkā esošie noteikumi konkrēti nenosaka zvejnieka pienākumu attiecībā uz zvejas žurnāla iesniegšanu Valsts vides dienestā, bet noteikumu 1. pielikumā (Piekrastes zvejas žurnāla veidlapa) ir iekļauta tikai informatīva atsauce uz datumu, līdz kuram zvejas žurnāls būtu nododams Valsts vides dienestā. Tādējādi, lai precizētu noteikumus attiecībā uz piekrastes zvejas žurnālu aizpildīšanu un iesniegšanu, kā arī lai uzlabotu zvejnieku informētību par šādu prasību, noteikumu projekta 2. punktā iekļauta norma, kas nosaka zvejnieku pienākumu aizpildīto piekrastes zvejas žurnālu iesniegt Valsts vides dienestā līdz nākamā mēneša piecpadsmitajam datumam. 3. Regulas Nr. 2187/2005 9. panta 1. punkts paredz, ka, sākot ar 2008. gada 1. janvāri, dreifējošos tīklus ir aizliegts glabāt uz klāja vai izmantot zvejā. Ņemot vērā noteikto aizliegumu, noteikumu projekta 3. punkts paredz izteikt zvejas noteikumu 8.6. apakšpunktu jaunā redakcijā, kas neparedz zvejniekiem pienākumu ievērot dreifējošo tīklu marķēšanas prasības.4. Pašlaik iepriekšējas paziņošanas pienākums attiecas uz visiem zvejas kuģiem, kas garāki par 10 m, un arī citiem mazāka garuma kuģiem, ja tas ir noteikts Eiropas Savienības normatīvajos aktos. Tas nozīmē, ka ir jāziņo par kuģa nozveju un par tā paredzamo ienākšanas laiku zivju izkraušanas vietā ne mazāk kā divas stundas pirms kuģa ienākšanas ostā. Ziņas tiek nosūtītas Valsts vides dienestam, izmantojot elektroniskos vai mobilos (SMS) saziņas līdzekļus.Pamatojoties uz Regulas Nr. 2016/1139 11. panta 1. punktu, noteikumu projekta 4. punkts nosaka iepriekšējas paziņošanas pienākumu arī zvejas kuģiem ar garumu no astoņiem līdz desmit metriem, ja uz tiem ir paturēta vismaz 300 kg mencu vai divas tonnas pelaģisko krājumu nozveja. Tādējādi, lai precizētu zvejas noteikumus atbilstoši Regulas Nr. 2016/1139 prasībām un uzlabotu zvejnieku informētību par šādu prasību izpildi, noteikumu projektā iekļauta norma attiecībā uz zvejas kuģiem, kam jāpilda iepriekšējas paziņošanas pienākums Valsts vides dienestam. 5. Spēkā esošie noteikumi jau paredz pienākumu izkraut Baltijas jūrā nozvejotās mencas, ja to dzīvsvars uz kuģa ir 750 kg un vairāk, Pāvilostas, Liepājas un Ventspils ostā. Regulas Nr. 2016/1139 14. pants nosaka robežapjomu, kurš piemērojams plānā ietverto sugu dzīvsvaram un pēc kura pārsniegšanas zvejas kuģim nozveja jāizkrauj apstiprinātā ostā vai vietā tuvu krastam. Tādējādi ar noteikumu projekta 5. punktu precizēti zvejas noteikumi, paredzot zvejas kuģu pienākumu arī pelaģisko krājumu nozveju (t.i., brētliņas un reņģes), ja tā ir vismaz 5 tonnu apjomā, izkraut tikai apstiprinātājās ostās vai izkraušanas vietās, t.i., Pāvilostas, Rīgas, Liepājas, Ventspils, Mērsraga, Salacgrīvas, Skultes, Kuivižu un Rojas ostā, kā arī Nīcas pagasta (Nīcas novadā) Jūrmalciema piestātnē un Kolkas pagasta (Dundagas novadā) Kolkas ciema piestātnē. 6. Pašreizējā iepriekšējā paziņojuma forma (zvejas noteikumu 5.pielikums) paredz, ka informācija sniedzama tikai par izkraušanas ostas nosaukumu un piestātnes numuru vai nosaukumu. Ņemot vērā šīs anotācijas I sadaļas 2. punkta 4. un 5. apakšpunktā minētās izmaiņas, kā arī Regulas Nr. 1224/2009 17. panta 1. punkta “e” apakšpunktā noteikto saistībā ar prasību atsevišķi ziņot arī par tādu katras sugas īpatņu daudzumu, kuri ir mazāki par piemērojamo minimālo saglabāšanas references izmēru, redakcionāli precizēts zvejas noteikumu 5. pielikuma nosaukums, kā arī iepriekšējā paziņojumā sniegtās informācijas saturs. 7. **Regulas Nr. 2016/2336 11. pantā** noteikts robežapjoms, t.i., 100 kg, kuru pārsniedzot dziļūdens sugu nozveja jāizkrauj apstiprinātā ostā. Lai izpildītu Regulā Nr. 2016/2336 noteikto pienākumu, noteikumu projekta 5. punktā iekļauta norma, kurā noteiktas apstiprinātās ostas dziļūdens sugu nozvejas izkraušanai. Savukārt Regulas Nr. 1005/2008 5. panta 1. punktā noteikts, ka dalībvalsts norāda ostas vai vietas, kuras atrodas tuvu krastam un kurās atļauta trešo valstu zvejas kuģu zvejas produktu izkraušana vai pārkraušana citā kuģī, kā arī ostas pakalpojumu sniegšana. Lai izpildītu Regulā Nr. 1005/2008 noteikto pienākumu, noteikumu projekta 5. punktā iekļauta arī norma par zvejas produktu izkraušanu un pārkraušanu no trešo valstu zvejas kuģiem Rīgas un Ventspils ostā.8. Lai veicinātu Baltijas jūras piekrastes mencu nozvejas limita apguvi periodā no 1. oktobra līdz 15. novembrim, pamatojoties uz valsts zinātniskā institūta „Pārtikas drošības, dzīvnieku veselības un vides zinātniskais institūts "BIOR"” (turpmāk – institūts BIOR) atzinumu un rekomendācijām, noteikumu projekta 6. punkts paredz atļaut komerczveju ar zivju tīkliem un akmeņplekšu tīkliem, kuri nogremdēti uz grunts un kuru augstums nepārsniedz 3 metrus, piekrastes ūdeņu posmā no Kolkas raga līdz Latvijas Republikas dienvidu robežai, zvejojot vietās, kas dziļākas par 5 metriem. 9. Jauktajā zvejā piekrastē mencas nonāk piezvejā arī tiem zvejniekiem, kas nav saņēmuši mencu nozvejas apjoma limitus. Ievērojot Eiropas Komisijas 2014. gada 20. oktobra Regulā (ES) Nr. 1396/2014, ar kuru izveido izmetumu plānu zvejniecībām, kas darbojas Baltijas jūrā, (turpmāk – Regula Nr. 1396/2014)minēto izkraušanās pienākumu, visas mencas, kas ir tīklos, ir vedamas krastā un izkraujamas. Lai zvejnieki varētu mencas paturēt nozvejā un vest krastā un tiktu ievērotas arī Regulas Nr. 1396/2014 prasības, noteikumu projekta 7. punkts paredz, ka mencu piezveja piekrastē pašpatēriņa zvejā nedrīkst pārsniegt 10 % no kopējā nozvejas svara. Vienlaikus Baltijas jūras piekrastē komerciālajā zvejā paredzēts, ka situācijās, kad mencu piezvejas apjoms ir būtisks, piemēram, gadā sasniedz 100 kg, zvejniekam pašvaldībā jāpieprasa mencu nozvejas apjoma limits, lai viņš arī turpmāk varētu nozvejā paturēt mencu. Šis priekšlikums tika atbalstīts Zivsaimniecības konsultatīvās padomes 2017.gada 3.maija sēdē.10. Spēkā esošo zvejas noteikumu 1.pielikuma 4.punktā "Piekrastes zvejas žurnāls" paredzēts norādīt informāciju par Valsts vides dienesta inspektoru, kurš ir izsniedzis žurnālu, kā arī ir paredzēta vieta zīmoga nospiedumam. Tā kā sagatavot un izsniegt zvejas žurnālus ir pilnvaroti ne tikai Valsts vides dienesta inspektori, bet arī citi Valsts vides dienesta struktūrvienību darbinieki (piemēram, Atļauju daļas vecākie eksperti), kas nav inspektori, Valsts vides dienests ierosināja precizēt noteikumu 1.pielikuma formu, tāpēc ar noteikumu projekta 9. punktu 1. pielikuma 4. punkts izteikts jaunā redakcijā. 11. Pēdējos gados aktuāla problēma piekrastes zvejniekiem ir roņu nodarītie zaudējumi lomam un zvejas rīkiem. Kopš 2014. gada institūts BIOR vāc datus par roņiem un pašu roņu nodarītajiem zaudējumiem, anketējot zvejniekus, kā arī izmantojot ierakstus piekrastes zvejas žurnālos, Dabas aizsardzības pārvaldes datus u.c., lai novērtētu esošo situāciju un rastu problēmas risinājumu. Tomēr šo pasākumu rezultāti nav pietiekami pilnvērtīgam novērtējumam par roņu ietekmi uz piekrastes zveju. Noteikumu projekta 10. punktā ir paredzēts precizēt piekrastes zvejas žurnāla formā norādāmo informāciju, t.i., izdarīt atzīmes tikai par zvejas rīkos bojāgājušo roņu skaitu, nevis par novēroto roņu skaitu. Šāds precizējums nepieciešams, lai institūts BIOR varētu veikt precīzāku datu analīzi un novērtētu roņu ietekmi uz piekrastes zveju. 12. Tā kā pēdējos gados ir palielinājies apaļā jūrasgrunduļa izplatības areāls un tā krājumi strauji pieaug, apaļais jūrasgrundulis ir kļuvis par nozīmīgu piekrastes zvejas resursu un Latvijas piekrastē šī suga ir otra visvairāk zvejotā pēc reņģes. Lai veicinātu šīs invazīvās sugas krājuma izmantošanu un samazinātu apaļā jūrasgrunduļa ietekmi uz ekosistēmu, pamatojoties uz institūta BIOR sadarbībā ar piekrastes zvejniekiem notikušās eksperimentālās zvejas rezultātiem, kurā tika izmantots jauns zvejas rīks – murds, kas pielāgots apaļā jūrasgrunduļa zvejai, secināts, ka zveja ar minēto rīku pavasara sezonā ir selektīva un citu sugu piezveja nav liela – vidēji 6,2 %, maksimāli 15 %. Ievērojot institūta BIOR zinātnisko ieteikumu, noteikumu projektā noteikts jauns pasīvās zvejas rīks – apaļo jūrasgrunduļu murds – un tā parametri.13. Spēkā esošo noteikumu 9. pielikums "Piekrastes zvejas atļauja (licence)", ja zvejnieks zvejo pašpatēriņam, uzliek viņam pienākumu pievienot fotogrāfiju. Izvērtējot šīs prasības pamatotību, Valsts vides dienests ierosināja vienkāršot piekrastes zvejas atļaujas formu, t.i., neietvert prasību pievienot zvejnieka fotogrāfiju. Tādējādi noteikumu projektā 9.pielikums izteikts jaunā redakcijā, tā samazinot administratīvo slogu dokumenta noformēšanā.  |
| 3. | Projekta izstrādē iesaistītās institūcijas | Zemkopības ministrija, Valsts vides dienests un institūts “BIOR” |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā paredzētie grozījumi var ietekmēt personas, kas nodarbojas ar zveju (185, t.i., 147 piekrastē un 38 aiz piekrastes ūdeņiem), tostarp:1. zvejniekus, kas zvejo ar kuģiem, kuru garums ir no 8 līdz 10 metriem (aptuveni 54 zvejas kuģi (laivas), ievērojot nosacījumu, ka uz kuģa ir paturēti vismaz 300 kg mencu vai divas tonnas pelaģisko krājumu nozvejas;
2. zvejniekus, kas izkrauj pelaģisko krājumu nozveju, ja tās apjoms ir vismaz 5 tonnas;
3. personas, kas no saraksta izslēgtos zvejas kuģus vēlēsies atkārtoti iekļaut sarakstā.
 |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektā atšķirībā no spēkā esošā regulējuma paredzēts palielināt administratīvo slogu, nosakot iepriekšējas paziņošanas pienākumu arī zvejas kuģiem, kuru garums ir no 8 līdz 10 metriem, ja uz tiem ir paturēti vismaz 300 kg mencu vai divas tonnas pelaģisko krājumu nozvejas.  |
| 3. | Administratīvo izmaksu monetārs novērtējums | Administratīvās izmaksas varētu rasties tikai saistībā ar noteikuma projektā paredzēto iepriekšējās paziņošanas prasību. Tās atkarīgas no zvejas dienu skaita, kad noteiktā garuma kuģi nozvejos attiecīgo zivju daudzumu, par kuru saskaņā ar noteikumu projektu Valsts vides dienestam būtu jānosūta iepriekšējais paziņojums. Tā kā noteikumu projekts paredz ziņojuma nosūtīšanu, izmantojot elektroniskos vai mobilos (SMS) saziņas līdzekļus, administratīvās izmaksas potenciāli var skart aptuveni 54 zvejas kuģus (laivas), kuru garums ir 8 līdz 10 metru robežās. Novērtējot administratīvo slogu, jāņem vērā, ka nav objektīvi iespējams noteikt zvejas reisu skaitu, kad kuģiem iestāsies iepriekšējas paziņošanas pienākums, tāpēc arī nav iespējams precīzi noteikt administratīvo izmaksu lielumu.Iepriekšējā paziņojuma ziņojuma datus ievadīšanai elektroniskos vai mobilos (SMS) saziņas līdzekļos nepieciešamas aptuveni 5 minūtes. Monetārajam novērtējumam tiek pieņemtas šādas vērtības:F: 5,85 – vienas stundas darbaspēka samaksas likme (*euro*)  zivsaimniecībā pirms nodokļu nomaksas 2016. gadā pēc Centrālā statistikas biroja datiem, jeb 0,1 *euro* – vienas minūtes darbaspēka samaksas likme;L: 5 min (vai 0,084 h) – nepieciešamais laiks viena iepriekšējā paziņojuma datu ievadīšanai;N: administratīvās izmaksas potenciāli var skart aptuveni 54 zvejas kuģus. Tā kā nav iespējams objektīvi noteikt gada laikā paredzamo informācijas sniegšanas skaitu (b), tad orientējošam aprēķinam tiek pieņemts, ka minimāli iespējamais skaits ir 5 reizes gadā un maksimāli iespējamais – 50 reizes gadā. Tādējādi administratīvo izmaksu pieaugums regulējuma ietekmē varētu būt robežās no C 1= (5,85x 0,084) x (54 x 5) = 0.491 x 270= 132,68 *euro* līdz C2= (5,85x 0,084) x (54 x 50) = 0.491 x 2700 = 1325,7 *euro*. |
| 4. | Cita informācija | Nav. |

*Anotācijas III un IV sadaļa – projekts šīs jomas neskar.*

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Regula Nr. 2016/1139;Regula Nr. 2187/2005;Regula Nr. 1396/2014;Regula Nr. 1224/2009;Regula Nr. 2016/2336;Regula Nr. 1005/2008. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums |  |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrā­kas prasības nekā attie­cīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| **Regulas Nr. 2187/2005 9. panta 1. punkts** | Noteikumu projekta 3.punkts | Prasības tiek ieviestas pilnībā. | Neparedz stingrākas prasības. |
| Regulas Nr. 2016/1139 11.panta 1. punkts | Noteikumu projekta 4. punkts | Prasības tiek ieviestas pilnībā. | Neparedz stingrākas prasības. |
| Regulas Nr. 2016/1139 14.pants  | Noteikumu projekta 5.punkts | Prasības tiek ieviestas pilnībā. | Neparedz stingrākas prasības. |
| **Regulas Nr. 2016/2336 11.pants**  | Noteikumu projekta 5.punkts | Prasības tiek ieviestas pilnībā. | Neparedz stingrākas prasības. |
| Regulas Nr. 1005/2008 5. pants | Noteikumu projekta 5.punkts | Prasības tiek ieviestas pilnībā. | Neparedz stingrākas prasības. |
| Regulas Nr. 1396/2014 1.panta “a” apakšpunkts | Noteikumu projekta 7. punkts | Prasības tiek ieviestas pilnībā. | Neparedz stingrākas prasības. |
| Regulas Nr. 1224/2009 17.panta 1. punkts | Noteikumu projekta 11.punkts | Prasības tiek ieviestas pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Regulas Nr. 2016/1139 11. panta 2. punkts nosaka iespēju dalībvalsts izvēlei, paredzot, ka piekrastes dalībvalsts kompetentās iestādes, izskatot katru gadījumu atsevišķi, varētu atļaut agrāku ienākšanu ostā. Pamatojoties uz Valsts vides dienesta (tas veic un ir atbildīgs par zvejas kontroli Latvijā) viedokli par to, ka agrāka ienākšana ostā var apgrūtināt vai padarīt neiespējamu nozvejas izkraušanas kontroli, noteikumu projektā netika ieviesta Regulā Nr. 2016/1139 paredzētā dalībvalsts rīcības izvēle attiecībā uz zvejas kuģu iespēju ienākt ostā agrāk par noteikto termiņu.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |

*Anotācijas V sadaļas 2.tabula – projekts šo jomu neskar.*

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē saskaņots ar Valsts vides dienesta amatpersonām, kas nodrošina zvejas noteikumu prasību ievērošanas kontroli. Dažu normu iekļaušanu noteikumu projektā ierosināja biedrība "Latvijas zvejnieku federācija" (turpmāk – LZF). LZF priekšlikumi, par kuriem tika saņemts pozitīvs institūta “BIOR” novērtējums, tika ietverti noteikumu projektā. Informācija par noteikumu projektu 2017. gada 11. maijā tika ievietota tīmekļa vietnē www.zm.gov.lv. Par noteikumu projekta būtiskiem grozījumiem tika paziņots Zivsaimniecības Konsultatīvās padomes 2017. gada 3. maija sēdē. |
| 2. | Sabiedrības līdzdalība projekta izstrādē | Sabiedriskā apspriešana |
| 3. | Sabiedrības līdzdalības rezultāti | Par tīmekļa vietnē www.zm.gov.lv ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās Valsts vides dienests un institūts “BIOR”. |
| 2. | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Nav. |

Zemkopības ministrs J. Dūklavs

Zemkopības ministrijas valsts sekretāre D.Lucaua

Adamenko, 67095042

olga.adamenko@zm.gov.lv